**Rebeca Eunice Vargas Tamayac** coñecida como **Rebeca Lane** ou **Miss Penny Lane**, nada en Cidade de Guatemala o 6 de decembro de 1984, é unha socióloga, poeta e cantante de rap feminista e anarquista guatemalteca. Pertence ao colectivo Última Dosis e é fundadora de Somos Guerreras, unha proposta para visibilizar o traballo das mulleres de Centroamérica no hip hop xerando espazos de formación, convivencia e produción de eventos. Publicou a súa poesía en revistas literarias de Guatemala, Porto Rico e México. Como socióloga realizou diversas investigacións sobre culturas xuvenís e tribos urbanas en Guatemala (2012).

Traxectoria
-----------

Rebeca Lane creceu nunha familia relacionada coa música e a poesía como medio de expresión. A súa tía foi a guerrilleira e poeta Rebeca Eunice Vargas Braghiroli, detida e desaparecida polo exército guatemalteco a finais da guerra civil en Guatemala en 1981. A súa desaparición, explicou a artista en diversas entrevistas, deixou unha profunda ferida na cantante quen busca rescatar a memoria histórica do seu país a través do rap: "non como vítima -di- *senón como portavoz da marxinalidade e da loita de clases"*.

O seu nome artístico como rapeira ten conexión con esa desaparición: "O meu nome é a miña identidade, arraigada a unha identidade ancestral e dolorosa pola súa ausencia. O Lane sae dun sobrenome que me puxeron os meus amigos (Miss Penny Lane)" Miss Penny Lane é o nome que utilizou para asinar o seu blog, Mujeres de bolsa grande y zapatos bajos, que recolle a súa produción poética. Como poeta publicou na Revista da USAC, Revista Literaria *Voces Convergentes*, Revista *Imagina*, *El Vestíbulo* (Porto Rico), a revista electrónica *Te prometo Anarquía*, e *Analistas Independientes de Guatemala* , así como en poemarios colectivos de Cascada de Palabras, Cartonera (México).

Rebeca Lane participou tamén como actriz de teatro en *Histéricas y no tanto* (2013), *Danzas saicas alucinantes* (2012), *El juego* (2009), e *Las profanas* (2009).

### O rap como espazo de denuncia

Estudou socioloxía na Escola de Ciencia Política da Universidade de San Carlos de Guatemala. En 2012 realizou diversas investigacións e relatorios sobre culturas urbanas e identidades xuvenís, particularmente a cultura hip hop.

A súa inquietude polo rap xorde por mor da súa militancia nunha organización civil na que, familiares de asasinados, desaparecidos e presos políticos da última ditadura militar en Guatemala, loitan contra a represión e a impunidade en favor dos dereitos humanos. Empezou escoitando o grupo arxentino Actitud María Marta. Na poesía que escribe desde pequena atopa os elementos primordiais do rap: palabra, rima e música. Como locutora do programa "Politicamente incorrecta" en Da-radio.com en cidade de Guatemala onde conversaba sobre temas considerados socialmente tabú tivo a posibilidade de coñecer grupos de rap e gravar.

Na súa obra poética e as súas cancións de rap destaca a denuncia da situación das mulleres e a reivindicación de autonomía e liberdade rompendo coa tradición. Neste marco forma Somos Guerreras con Nakury e Nativa unha proposta para visibilizar o traballo das mulleres no hip hop de Centroamérica.

En 2012 no colectivo Última Dosis gravou *Rap(H)² - 502 mg* e participou no Festival Internacional Revolución Hip Hop 2012 de Guatemala.

En outubro de 2013 lanzou un EP con oito temas, e participou en diversos festivais internacionais en México.

En 2015 presentou o seu segundo traballo en solitario, o álbum *Poesía venenosa*.

Rebeca Lane na Galiza
---------------------

En 2018 participa no festival Elas Son Artistas na Coruña e actúa tamén en Vigo.

Discografía
-----------

* *Rap(H)² - 502 mg* (2012) con Última Dosis
* Canto (2013)
* *Poesía venenosa* (2015)
* *Dulce muerte* (2015) con Kontra
* *Alma mestiza* (2016)

Publicacións
------------

* *Reflexiones sobre la cultura y subtexto de mi conciencia sociológica* (2012)
* *Culturas juveniles y tribus urbanas* (2012)
* *La ciencia como arte, el caos como avance: Paul Feyerabend y el anarquismo epistemológico* (2012)
* *Identificación nacional en el rap guatemalteco* (2012)
* *Filosofía social y ensayo crítico* (2012)
* *El proceso judicial a Efraín Ríos Montt por genocidio*

Notas
-----

1. ↑  "Ritmo y Poesía políticamente incorrecta: Rebeca Lane". *www.radioprogresohn.net*. Arquivado dende o orixinal o 13 de abril de 2016. Consultado o 1 de abril de 2016.
2. ↑  "Rebeca Lane lleva el arte en sus venas".
3. ↑  "Rebeca Lane: "el rap es poesía" | Ellas en México". *Revista Escenarios*. Arquivado dende o orixinal o 12 de abril de 2016. Consultado o 1 de abril de 2016.
4. ↑  "Mujeres de bolsa grande y zapatos bajos".
5. ↑  "Rebeca Lane". Arquivado dende o orixinal o 24 de xuño de 2017. Consultado o 26 de abril de 2018.
6. ↑  "Rebeca Eunice Vargas | Universidad de San Carlos de Guatemala - Academia.edu".
7. ↑  "Rebeca Lane | Hip Hop from Guatemala, GT".
8. ↑  "Somos Guerreras Tour: Esfuerzo colectivo para romper esquemas".
9. ↑  "Última Dosis".
10. ↑  "Poesía Venenosa, by Rebeca Lane".
11. ↑  "O festival Elas son Artistas achegará 15 espectáculos feitos por mulleres". *Cultura Galega*. 11 de abril de 2018. Consultado o 19 de maio de 2018.
12. ↑  "Concierto de Rebeca Lane en La Fábrica de Chocolate". *Ocio en Vigo*. Consultado o 19 de maio de 2018.
13. ↑  "Reflexiones sobre la cultura y subtexto de mi conciencia sociológica".
14. ↑  Rebeca Eunice Vargas. "Culturas juveniles y tribus urbanas".
15. ↑  Rebeca Eunice Vargas. "La ciencia como arte, el caos como avance: Paul Feyerabend y el anarquismo epistemológico.".
16. ↑  "Identificación nacional en el rap guatemalteco".
17. ↑  "Filosofía social y sociología. Ensayo Crítico.".
18. ↑  Rebeca Eunice Vargas. "El proceso judicial a Efraín Ríos Montt por Genocidio.".

Véxase tamén
------------

### Ligazóns externas

* 10 raperas feministas
* Rebeca Lane: el rap es poesíaArquivado 02 de maio de 2016 en Wayback Machine.

|  |  |
| --- | --- |
| Control de autoridades | 
* Wd: Q23010531
* WorldCat
* VIAF: 4425154198319320230002
* Discogs: 4534456
* GND: 1246842890
* LCCN: no2018150704
* MusicBrainz: ID

 |